Долазак Гамала Абдела Насера на челу Египта одразио се на односе са Сиријом. Египат и Сирија потписали су одбрамбени пакт ради заштите од Израела, који је у пар наврата нападао сиријске положаје северно од Галилејског језера. На ову одлуку, између осталих разлога, утицао је и раскид сарадње Велике Британије и Сирије у погледу обуке сиријских пилота. Као прврженост Насеру, Сирија је послала неколико пилота на шестомесечну обуку 1955. године. Међу њима је био и Хафиз ел Асад. Почетком 1956. вратио се у Сирију и био је распоређен у ваздухопловној бази близу Дамаска у којој су били смештени стари авиони Фиат и Метеор. У време избијања Суецке кризе, Хафиз ел Асад обављао је редовне дужности патролирања авионом северном и источном Сиријом. Полетање је вршио из базе Најраб, близу Алепа. Приликом једног пресретања британског авиона који је летео из правца Абу Камал на Еуфрату, Асад је испалио хице упозорења испред британског авиона који се потом запутио ка Кипру. У једном ноћном пресретању, Хафиз умало није погинуо због неисправних кочница на авиону када је промашио писту аеродрома. Приликом истраге утврђено је да је знао да су кочнице неисправне и да се оглушио о наређењу да не иде на задатак уколико је авион у квару.